Mwy na thipyn o her! - Wales Online
Mwy na thipyn o her!
Fel rhan o'r Flwyddyn Darllen Genedlaethol eleni lansiwyd ymgyrch i geisio codi proffil darllen ymhlith bechgyn.
Fel rhan o'r Flwyddyn Darllen Genedlaethol eleni lansiwyd ymgyrch i geisio codi proffil darllen ymhlith bechgyn. Delyth Humphreys sy'n dweud mwy am y clybiau darllen
MAE arferion darllen bechgyn yn cael cryn dipyn o sylw yn y wasg a'r cyfryngau ar hyn o bryd. Cydnabyddir bellach fod bechgyn yn darllen llawer mwy nag roeddem yn ei dybio, gan fwynhau tudalennau chwaraeon y papurau newydd a rhaglenni gêmau, er enghraifft, ond mae eu denu at lyfrau yn parhau yn fwy na thipyn o her.
Mewn ymateb i'r her honno mae un o brif gynlluniau'r Flwyddyn Darllen Genedlaethol wedi sefydlu bron i 50 o glybiau darllen ar hyd a lled Cymru. Trwy'r Clybiau 08, mae cannoedd o fechgyn yn rhan o brosiect sy'n ceisio hybu llyfrau trwy amrywiaeth o weithgareddau.
Noddir y Flwyddyn Darllen yng Nghymru gan Lywodraeth y Cynulliad a chaiff ei chydlynu gan Gyngor Llyfrau Cymru. Yn ystod y Flwyddyn, trefnwyd tair prif ymgyrch, sef Wythnos Llyfr yn Anrheg, ddechrau Gorffennaf, a roddodd gyfle i bawb ymhob rhan o Gymru i ymuno yn y gweithgaredd trwy roi llyfrau i'w gilydd; ymgyrch Cymunedau'n Darllen a welodd y cyhoedd yn ardaloedd Llanelli a'r Barri yn pleidleisio dros eu hoff lyfrau ac yn mwynhau digwyddiadau yn seiliedig ar y llyfrau hynny, a Chlybiau 08, sy'n annog pobl ifanc mewn nifer o ardaloedd i ymuno mewn gweithgaredd a fydd yn eu hysbrydoli i ddarllen mwy.
Lansiwyd ymgyrch Clybiau 08 yng Nghanolfan Pêl-droed Gôl, Caerdydd yng nghwmni rhai o awduron y cynllun a gôl-geidwad yr Adar Gleision, sef Peter Enckelman," meddai Delyth Humphreys ar ran y Cyngor Llyfrau.
Mae enwau eraill o fyd chwaraeon, yn ogystal â rhai o actorion yr opera sebon Rownd a Rownd, wedi ymweld â rhai o'r clybiau yn ystod y misoedd diwethaf er mwyn codi proffil darllen ac i rannu eu hoffter o ddarllen gyda'r bobl ifanc. Yn ogystal, mae ambell glwb wedi bod ar ymweliad â chlybiau pêl-droed ac eraill wedi trefnu sesiwn fideogynadledda gydag awdur," ychwanegodd Delyth.
Mae gan y cynllun wefan arbennig lle gall aelodau'r clybiau gynnal blog i ddisgrifio'u gweithgareddau, llwytho lluniau a chlipiau fideo, a lle y gallan nhw hefyd rhoi eu sylwadau am y llyfrau maen nhw'n eu darllen. Derbyniodd rhai o'r clybiau yn ardal Caerdydd a Phontypwl wahoddiad Gwersyll yr Urdd Caerdydd i fynd yno i greu podlediadau a bydd y rhain hefyd i'w gweld ar y wefan yn fuan. Mae brwdfrydedd y bobl ifanc a bwrlwm eu gweithgaredd i'w gweld yn glir ar wefan y clybiau.
"Mae'r clwb llyfrau wedi bod yn boblogaidd ac roedd y bechgyn wrth eu bodd gyda nwyddau'r Clwb 08," meddai Ion Thomas, arweinydd clwb Gwenyn Gwynllyw. "Roedd awyrgylch anffurfiol wrth drafod y llyfrau, heb unrhyw dasgau na gorfodaeth, yn tynnu'r gorau mas o'r bechgyn. Ac roedd cyfarfod i fechgyn yn unig yn amlwg wedi taro tant!
"Braf nodi ein bod bellach wedi darllen y llyfrau a'r cwestiwn eisoes wedi cael ei ofyn, 'A ydym ni'n cario mlaen? Beth ydym ni'n ei wneud nesaf?' Roedd trip i Gaerdydd, i Ganolfan yr Urdd i gael gwneud podlediad yn amlwg wedi bod yn goron ar y cyfan. Y gamp nawr, wrth gwrs, yw cynnal y momentwm!" ychwanegodd Ion.
Os yw cynllun Clybiau 08 yn anelu at gael pobl ifanc i ddarllen, mae un arall o brif gynlluniau'r Flwyddyn Darllen yn ceisio cael cymunedau cyfan i ddarllen! Mae cymunedau Llanelli a'r Barri wedi bod yn fwrlwm o weithgaredd ers misoedd, gyda'r llyfrgelloedd yn y ddwy ardal yn ganolbwynt i'r gweithgaredd. Dros yr haf, gwelwyd y cyhoedd yn pleidleisio dros eu hoff lyfr Cymraeg a'u hoff lyfr Saesneg o restrau a ddewiswyd gan y cymunedau. Cynhyrchwyd miloedd o gardiau pleidleisio ac roedd hefyd yn bosib pleidleisio ar-lein. Dau deitl o ddiddordeb lleol ddaeth i'r brig yng nghymuned Llanelli, oedd Coeliwch neu Beidio gan Roy Davies a Before the Last All Clear gan Ray Evans, a threfnwyd dwy noson arbennig iawn i ddathlu llwyddiant y llyfrau a'u hawduron.
Cafwyd penwythnos lawn ar gyfer y teulu cyfan o dan y teitl Dathlu Darllen Difyr yn llyfrgell y Barri ar ddiwedd mis Hydref. Roedd llu o awduron a storïwyr yn bresennol, cafwyd gweithdai amrywiol, darlleniadau, sioe ffasiwn a hyd yn oed sesiwn hedfan barcud! Y cyfan yn benllanw arbennig o lwyddiannus i ymgyrch cymuned ddarllen y Barri.
Daw'r Flwyddyn Darllen i ben gyda hyn, ond hyderir y bydd ei heffaith i'w deimlo am amser i ddod ymhlith y bobl ifanc sy'n aelodau o'r Clybiau 08, ymhlith y cyhoedd yn Llanelli a'r Barri, ac yn y llu o ardaloedd yng Nghymru a fu'n cynnal digwyddiadau mewn ymateb i'r her a osodwyd gan Jane Hutt, AC, wrth iddi lansio'r Flwddyn, sef cynnal 2,008 o ddigwyddiadau darllen yn ystod y Flwyddyn. Diolch i egni a brwdrydedd llyfrgelloedd, ysgolion, mudiadau gwirfoddol, llyfrwerthwyr, cyhoeddwyr, cyflogwyr, undebau llafur a llu o bartneriaid eraill, llwyddwyd i gyrraedd y nod a'i basio. Bu'r Flwyddyn yn gyfle gwych i godi proffil llyfrau a darllen ac i danlinellu nid yn unig bwysigrwydd darllen fel sgil sylfaenol i fywyd ond hefyd y pleser ychwanegol a ddaw o ymgolli yn y gair printiedig.